Arbeidsmarkindeks neig na neutraal – steeds onder 50 - Solidariteit WêreldSolidariteit Wêreld
Tuis › Mediaverklarings › Arbeidsmarkindeks neig na neutraal – steeds onder 50
Arbeidsmarkindeks neig na neutraal – steeds onder 50
Dinsdag, November 28th, 2017
Die Solidariteit Navorsingsinstituut (SNI) in samewerking met ETM Analytics het vandag die vierde uitgawe van die Suid-Afrikaanse Arbeidsmarkrapport en -indeks vir 2017 vrygestel.
“Die Arbeidsmarkindeks (AMI) het sy stygende tendens in die derde kwartaal van 2017 voortgesit, maar steeds onder die vlak van 50 gebly. Die AMI, ’n maatstaf van werk- en loonsekerheid in die Suid-Afrikaanse arbeidsmark, het vanaf ’n opwaarts aangepaste 47,0 in K2 tot 47,5 in K3 gestyg. ’n Telling van minder as 50, die indeks se neutrale vlak, is ’n aanduiding van dalende werk- en loonsekerheid,” sê Gerhard van Onselen, ekonomiese navorser verbonde aan die Solidariteit Navorsingsinstituut.
Hoewel die indeks vir die sesde agtereenvolgende kwartaal verbeter het, is dit steeds onder die neutrale vlak van 50 punte, het Van Onselen bygevoeg.
“Die AMI dui tans daarop dat die daling wat van 2011 tot 2016 gegeld het, moontlik verbreek kan wees. Die feit dat die indeks egter hardnekkig onder die 50-vlak bly, is egter ’n duidelike aanduiding van die strukturele struikelblokke wat in die ekonomie teenwoordig is. Hoewel daar op sommige vlakke van sake-aktiwiteite ʼn verbetering is, met beperkte voordele vir sommige sektore, loop ons die risiko dat hierdie huidige sikliese opswaai onopgemerk by talle deelnemers aan die ekonomie kan verbygaan. Hierdie mening word onderskryf deur belangrike indiensnemingsopnames wat in K3 2017 verswak het,” sê Van Onselen.
“Metings van arbeidsbekostigbaarheid is besonder kommerwekkend. Hierdie metings dui daarop dat dit vir maatskappye moeilik is om nuwe personeelaanstellings te bekostig. Daarbenewens, met indiensnemingsgroei wat baie laag bly en hoë werkloosheid wat voortduur, bly die indiensnemingsprentjie droewig. Voortslepende werksonsekerheid, afleggings in sommige sektore en beperkte loonverhogings sal waarskynlik nog lank deel van die Suid-Afrikaanse indiensnemingslandskap bly,” het Van Onselen bygevoeg.
“Dit is duidelik dat strukturele probleme die ekonomie kniehalter. Daar moet waarskynlik groter klem gelê word op die beperkte en buitelandsgedrewe ekonomiese herstel wat tans plaasvind. Politieke onsekerheid, skadelike regeringsbeleide en stygende onsekerheid oor eiendomsreg belemmer kapitaalinvestering, wat juis nodig is om produktiwiteit, lone en werkloosheid te verbeter,” het Van Onselen saamgevat.
Die AMI vir K3 word in samewerking met ETM Analytics vrygestel en vorm deel van die Suid-Afrikaanse Arbeidsmarkrapport (AMR). Artikels in die Oktober – Desember 2017-uitgawe van die AMR sluit in:
Solidareit-ETM Arbeidsmarkindeks K3 2017
Arbeidsinspeksies – kry jou plaashuis in orde
“Kuratorskap”: Die towerwoord wat jou eiendomsreg laat verdwyn
ETM-hoofartikel: Kapitaal en arbeid is glad nie mekaar se vyande nie
Makro-ekonomie: Indiensnemingstoestande in Suid-Afrika vererger
Om die Arbeidsmarkrapport en -indeks af te laai, klik hier.